કાળો કોશી કીટભક્ષી પક્ષી છે. તે વીજળી-ટેલિફોનના તાર, વૃક્ષોની ખૂલ્લી (પર્ણો વિનાની અને બહારની તરફ નીકળેલી) ડાળખીઓ કે ઊંચા સોટી જેવા એકાંકી ઊભેલા છોડ પર બેસી રહે છે અને જીવજંતુ નજરે પડતાં જ તેનો પીછો પકડીને પેટમાં પધરાવી દે છે. ક્યારેક તેઓ ચારો ચરતાં ઘેટાં-બકરાં કે ગાય-ભેંશ જેવાં પ્રાણીઓની પીઠ પર બેસી સવારીનો આનંદ પણ માણે છે. આ પ્રાણીઓના હલનચલનથી, ખલેલ પામીને ધરતી પરથી જે જીવડાં ઊડે છે તેમને ઝડપી લેવાં જ તેઓ આ પ્રાણીઓ ઉપર સવારી કરે છે. કોશી ખેતીને નુકશાનકારક જીવજંતુઓને ખાઈને તેમની વસતિ ઉપર નિયંત્રણ રાખે છે. આમ ખેતી માટે તે ફાયદાકારક પક્ષી છે. આથી જ તો આપણાં કેટલાંક રાજ્યોએ તેને સુરક્ષિત (Protected) પક્ષીઓની યાદીમાં મૂકીને તેને કોઈપણ રીતે અડચણરૂપ થવા એટલે કે બિનજરૂરી રીતે તેને પરેશાન કરવા પર અને તેનો શિકાર કરવા પર પ્રતિબંધ મૂક્યો છે. વળી કાળો કોશી ખેતી માટે ઉપયોગી એવાં બીજાં પક્ષીઓનાં ઇંડાં તથા બચ્ચાંનું રક્ષણ કરતો હોવાથી ખેડૂતો માટે તો તે ખૂબ કામનું પક્ષી છે. જીવડાંની શોધમાં કાળો કોશી વનવગડા, વાડી-ખેતર તેમજ ગૌચર જેવા વિસ્તારોમાં ઉડતો જોવા મળે છે અને આવા વિસ્તારોમાં જ તેનો કાયમી વસવાટ(મુકામ) છે. તે નીડર અને બહાદુર હોવાથી માનવવસતિની નજીક પણ જોવા મળે ખરો.